Imtella' Diċembru 2, 2021 - Aġġornata 2 Ta' Diċembru, 2021 10:31am Raġel anzjan fl-Awstrija f'Mejju li għadda daħal l-isptar minħabba li kellha ssirlu amputazzjoni ta' riġlu tax-xellug. Meta qam mil-lopju u jumejn wara ġew jibdlulu l-faxex, indunaw li minflok kienu neħħewlu r-riġel tal-lemin. Peress li r-riġel tax-xellug xorta kellu jitneħħa, ir-raġel spiċċa tilef riġlejh it-tnejn. Il-kirurgu li għamlet l-operazzjoni ġiet immultata €2,700 wara li nstabet ħatja ta' traskuraġni, b'nofs dan l-ammont jiġi sospiż. L-armla tal-pazjent, li miet tul il-proċeduri tal-Qorti, ngħatat €5,000 f'kumpens. Meta kien irrappurtat il-każ, it-tmexxija tal-isptar kienet qalet li l-inċident seħħ riżultat ta' sekwenza ta' ċirkostanzi sfortunati. Każ simili seħħ fl-1995 fl-Istati Uniti, meta waqt operazzjoni l-kirurgu nduna li kien qed jaqta' r-riġel il-ħażin ta' pazjent bid-dijabete, iżda kellu jibqa' għaddej bl-amputazzjoni minħabba li kienet fi stadju avvanzat.